REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/204-21

31. maj 2021. godine

B e o g r a d

ZAPISNIK

16. SEDNICE ODBORA ZA PRIVREDU, REGIONALNI RAZVOJ, TRGOVINU, TURIZAM I ENERGETIKU, ODRŽANE 21. MAJA 2021. GODINE

 Sednica je počela u 10 časova i 3 minuta.

 Sednicom je predsedavao Veroljub Arsić, predsednik Odbora.

 Pored predsednika, sednici su prisustvovali članovi Odbora: Vesna Stambolić, Snežana Petrović, Nataša Ljubišić, Zoran Tomić, Ana Beloica, Uglješa Marković i Vojislav Vujić.

 Sednici su prisustvovali zamenici članova Odbora: Mirela Radenković (zamenik člana Odbora Aleksandre Tomić), Gojko Palalić ( zamenik člana Dragomira Karića), Branimir Jovanović (zamenik člana Jasmine Karanac), Adrijana Pupovac (zamenik člana Odbora Olivere Nedeljković), Miloš Banđur (zamenik člana Odbora Krste Janjuševića­) i Mina Kitanović (zamenik člana Odbora Ilije Životića, zamenika predsednika Odbora).

 Sednici nisu prisustvovali članovi Odbora: Tihomir Petković, Ivana Popović i Snežana Paunović, niti njihovi zamenici.

 Sednici je, na poziv predsednika, prisustvovao pomoćnik ministra privrede Dušan Vučković.

 Na predlog predsednika, Odbor je jednoglasno utvrdio sledeći

D n e v n i r e d

 1. Razmatranje Predloga zakona o zaštiti poslovne tajne u načelu, koji je podnela Vlada (broj 011-801/21 od 7. maja 2021. godine).

 Pre razmatranja tačaka utvrđenog dnevnog reda, Odbor je jednoglasno usvojio zapisnik 14. sednice Odbora.

Prva tačka: **Razmatranje Predloga zakona o zaštiti poslovne tajne, u načelu**

 U uvodnim napomenama, Dušan Vučković, pomoćnik ministra privrede, istakao je da je važeći zakon iz 2011. godine je usklađen sa direktivom EU koja se bavi pravom intelektualne svojine. Poslovna tajna sadrži određene informacije koje su bitne u zaštiti prava intelektualne svojine. Zaštita prava intelektualne svojine se pruža kroz patente, dizajn i autorska prava. 2016. godine je doneta direktiva EU o zaštiti neotkrivenih znanja, iskustava i poslovnih informacija od nezakonitog sticanja, korišćenja i otkrivanja. Potreba za donošenjem ovog zakona o zaštiti poslovne tajne je potreba da se preciziraju određene definicije i pojmovi, jer su odredbe bile neprecizne. Glavni cilj je harmonizacija domaćeg prava sa pravom EU. Ima nekoliko novina, pojačana je građansko pravna odgovornost onoga za koga se sumnja da povređuje poslovnu tajnu, prošireni su pojmovi i date jasne definicije šta se smatra zakonitim, a šta nezakonitim pribavljanjem i koji su izuzeci kad se otkrivanje poslovne tajne neće smatrati nezakonitim. Ovaj zakon uveo je u proces zaštite poslovne tajne naučno-istraživačke institucije i udruženja građana. Ranije se štitila komercijalna aktivnost kod onih koji proizvod proizvode. Informacije koje naučni instituti razmenjuju sa privrednim subjektima i sa institucijama nisu bile zaštićene kao poslovna tajna. Poslovna tajna je jako bitna u postupku prijave za zaštitu patenta. Ministarstvo privrede je od oktobra prošle godine prvi put dobilo nadležnost za zaštitu poslovne tajne. Zbog pandemije korona virusa, ovaj zakon je bio nešto duže u proceduri. Istaknuta je pojačana građansko-pravna zaštita držalaca poslovne tajne, kao i povećana odgovornost. U važećem zakonu su kratki rokovi za podnošenje tužbe za povredu poslovne tajne. Šest meseci je bio subjektivni rok, a tri godine objektivni rok posle koga se nije mogla podnositi tužba. Sada su rokovi povećani na jednu godinu i 5 godina, čime je povećana sigurnost držaocima poslovne tajne. Uvedena je novina da držalac poslovne tajne može da traži, ukoliko roba sadrži poslovnu tajnu, da se povuče sa tržišta, kao i svi drugi dokumenti, elektronske datoteke i da se vrati držaocu. Pored uništenja, može da se preda i u dobrotvorne svrhe, da bi se izbeglo samouništenje. Uvedene su preciznije informacije šta se smatra nezakonitim sticanjem informacija. Ukoliko u toku proizvodnje proizvođač na zakonit način dođe do rezultata koji sadrže poslovnu tajnu, to se neće smatrati nezakonitim načinom pribavljanja poslovne tajne. Ovaj zakon će obezbediti širi krug lica protiv koji se može podneti tužba, kao što su lica koja pružaju usluge licima koji nezakonito pribavljaju i otkrivaju ili koriste proizvod koji u sebi sadrži poslovnu tajnu. Određeni izuzeci koji se neće smatrati nezakonitim otkrivanjem tajne, predviđeni su članom 17. Predloga zakona. To su novinari koji objavljuju poslovne tajne kroz svoja istraživanja, a u cilju dostupnosti informacija javnosti i slobodi informisanja; advokati u procesu zastupanja klijenata; zaposleni koji su prinuđeni da otkriju poslovnu tajnu svom sindikalnom predstavniku u postupku zastupanja u disciplinskom postupku ili nekom pregovoru sa poslodavcem. Odredba da novinari neće građansko pravno odgovarati za štetu koju prouzrokuju držaocu poslovne tajne, odložena je do pristupanja Srbije EU. Ostale odredbe člana 17. Predloga zakona, koje se tiču izuzetaka, primenjivaće se kada zakon stupiti na snagu 8 dana od dana objavljivanja u „Službenom glasniku RS“.

 U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

* da li je preduslov za zaštitu poslovne tajne da pravno lice mora jasno da definiše i obeleži dokumentaciju za koju smatra da je poslovna tajna;
* da li zaposleni treba da potpisuju u ugovoru o radu klauzulu o zaštiti podataka;
* da li sindikalni predstavnik kao zaposleni ima obavezu da čuva poslovnu tajnu;
* ko procenjuje da li dostupnost poverljive informacije spada u istraživačko novinarstvo ili može biti zloupotrebe informacija koja može da ugrozi celu kompaniju.

 Iznet je stav da se ozbiljnost poslovnog sveta ogleda u zaštiti poslovnih informacija i čuvanju poslovne tajne. U bankarsko-finansijskom sektoru zaposleni imaju podatke o privredi, fizičkim licima, finansijskom statusu i ukoliko ne znaju da sačuvaju poslovnu tajnu, to predstavlja problem. Odredbe o sankcionisanju nas obavezuju na korektan poslovni odnos, da se poslovna tajna ne bi kršila. Izneto je mišljenje da uspeh svakog čoveka i kompanije zavisi od čuvanja poslovne tajne.

 U odgovoru na postavljena pitanja, Dušan Vučković, pomoćnik ministra privrede, izneo je da je jedan od bitnih elemenata poslovne tajne je da držalac informacija preduzme razumne mere da bi zaštitio te poslovne informacije. Mere su: označavanje dokumenta terminom poslovna tajna, izrada pravilnika o poslovnoj tajni, ograničenje pristupa, i fizičkog i elektronskog, datotekama i objektima, materijalima i zaključenje ugovora o poverljivosti. Klauzulom o poverljivosti se štiti poslovna tajna i svako ko potpiše ugovor o radu, a prekrši klauzulu o poverljivosti, odgovaraće za štetu po tužbi. Znanje štitimo prevashodno čuvanjem poslovne tajne. Investicije su skupe, a to je znanje, omogućava se bolja konkuretnost na tržištu. Uvedene su, pored privrednog prestupa, prekršajne sankcije za fizička lica. Sud je taj koji procenjuje da li je u istraživačkom novinarstvu došlo do zloupotrebe poverljivih informacija i u sudskom postupku se dokazuje da informacije nisu od javnog značaja. Sud ima instrumente zabrane i naplate šteta.

 Izneto je zapažanje da je zakonodavac mislio i na interese zaposlenih, kada je članom 17. Predloga zakona predvideo mogućnost da zaposleni otkrije poslovnu tajnu svom sindikalnom predstavniku. Sindikalni predstavnik koji sazna poslovnu tajnu od zaposlenog, tu tajnu može koristiti samo u okviru kompanije, ali ne i izvan.

 Iznet je stav o slobodi medija i informisanja i koja je informacija od javnog značaja, osim ako država to ne finansira ili je u vlasništvu instituta.

 Ranije su privredni subjekti imali svoje institute u okviru kojih su obavljali svoje delatnosti. Sistem zaštite podataka je bio ideološki, sve je bilo tajno, ali je društvo izašlo iz tog sistema i napredoval. Zakon je dugo dorađivan. Izneto je mišljenje da je Ministrastvo ozbiljno ušlo u analizu efekata ovog zakona. Nije bilo dovoljno investitora, a mladi ljudi sa završenim fakultetima su odlazili u inostranstvo jer naša privreda nije imala svoje naučno istraživačke institute koji bi stimulisali ljude da ostanu u tim organizacionim jedinicama investitora. Jedan od motiva investitora je da započnu svoju naučno istraživačku delatnost na teritoriji Srbije jer sad postoji pravni okvir da rezulati njihovih istraživanja budu zaštićeni zakonom.

 U diskusiji su učestvovali Veroljub Arsić, Snežana Petrović, Vojislav Vujić, Adrijana Pupovac, Vesna Stambolić i Dušan Vučković.

 Odbor je, u skladu sa članom 155. stav 2. Poslovnika Narodne skupštine, odlučio jednoglasno da predloži Narodnoj skupštini da prihvati Predlog zakona o zaštiti poslovne tajne, u načelu.

 Sednica je zaključena u 10 časova i 42 minuta.

Sednica je prenošena u live stream-u i tonski snimana, a video zapis se nalazi na internet stranici Narodne skupštine.

 SEKRETAR PREDSEDNIK

 Aleksandra Balać Veroljub Arsić